भाकिसं का धरना सातवें दिन भी जारी, प्रशासन को आज देंगे अंतिम चेतावनी
मनावर |भारतीय किसान संघ का अनिश्चितकालीन धरना आंदोलन के सातवें दिन जारी रहा। मनावर तहसील के सिंघाना, पिपरीमान, देवला व टोंकी तथा कुक्षी तहसील के सुसारी एवं निंबोल ग्राम के संघ के सदस्यों ने धरना दिया। 6 मार्च को प्रशासन कोे अंतिम चेतावनी दी जाएगी। यदि प्रस्तावित मांगे नहीं मानी गई तो धरना आंदोलन में बदल जाएगा। भारतीय किसान संघ ने एक विज्ञप्ति जारी कर कहा है कि शासन किसानों के संयम की परीक्षा ले रहा है, हमारी मांगें जब तक मानी नहीं जाती तब तक किसान संघ लड़ाई पुरजोर तरीके से लड़ने के लिए आगामी दिनों में उग्र आंदोलन के लिए बाध्य होगा।
धरना स्थल पर बैठे मध्य प्रदेश किसान संघ के उपाध्यक्ष चंद्रवल्लभ शर्मा ने किसानों को संबोधित करते हुए कहा शासन-प्रशासन किसानों की मांगों को लेकर जरा भी संवेदनशील नहीं हैं। जिलाधीश के 4 मार्च को मोबाइल पर की गई चर्चा के अनुसार 6 मार्च से समर्थन मूल्य पर खरीदी किए जाने की बात की गई लेकिन 6 मार्च से खरीदी करने की कोई तैयारी प्रशासन के पास नहीं हैं। इस तरह की बेबुनियाद बात कहकर किसानों के साथ मजाक किया जा रहा हैं। धरना स्थल पर भाकिसं के जिलाध्यक्ष गोपाल बर्फा, जिला उपाध्यक्ष रामदास मुकाती, नीलेश सोनी, मोहन पाटीदार, मंशाराम पाटीदार आदि किसान उपस्थित थे।
hin_Deva hin_Deva hin_Deva